**KÖZÖS NYILATKOZAT**

a visegrádi államok parlamenti elnökeinek találkozóján

2021. június 11.

A Visegrádi Csoport országainak (V4) parlamenti elnökei….

1. A Visegrádi Csoport létrehozása 30. évfordulójának évében **kinyilatkoztatják**, hogy az elmúlt évtizedekben ez az együttműködési forma jól segítette nemzeti érdekeink érvényesülését; hozzájárult a NATO-hoz és az Európai Unióhoz történő csatlakozáshoz; továbbá elősegítette saját pozíciónk kialakítását ezen szervezetek saját struktúráin belül. A Visegrádi Csoport együttműködési formája megerősítette a közép-európai identitás érzését, és – parlamenti szemszögből is – hatékony eszközzé vált a közös érdekek előmozdításában. A V4-ek továbbá határozott támogatói az észak–déli infrastrukturális összeköttetés fejlesztésének Közép-Európában, ami jelentős mértékben járulhat hozzá régiónk jólétéhez.
2. A Visegrádi Csoporton belüli együttműködést kiemelt fontosságúnak **tartják** az azon kihívásra adott válasz részeként, amelyet a koronavírus-járvány jelentett állampolgáraink számára; mind annak a közegészségügyre gyakorolt hatásai, mind pedig gazdasági következményeinek szempontjából, tekintettel a fenyegetés határokon átnyúló természetére.
3. **Megerősítik** a nyugat-balkáni országok európai integrációs folyamatának, a Keleti Partnerség politikájának, továbbá a társult Keleti Partnerek európai törekvéseinek folytatódó támogatását.
4. Mély aggodalmukat **fejezik ki** az Ukrajna keleti és déli területein továbbra is zajló konfliktus, az Örményország és Azerbajdzsán közötti kapcsolatokban mutatkozó tartós feszültség, valamint a moldovai és a georgiai helyzet miatt. A konfliktusok lezárására és tartós béke-megállapodások kidolgozására **szólítanak fel**.
5. **Hangsúlyozzák,** hogy Ukrajnának szükséges felgyorsítania az európai irányultságú reformokat, és bizonyítania elkötelezettségét az emberi jogok és alapvető szabadságok – ideértve a nemzeti kisebbségekhez tartozó személyek jogai – tiszteletben tartása iránt, amint azt az EU–Ukrajna Társulási Megállapodás Preambuluma is kimondja.
6. Közösen **elítélik** a nemzetközi jog mindennemű megsértését; mindenekelőtt a csehországi Vrběticében a lőszerraktár felrobbanásának előidézését; továbbá azt, hogy egy utasszállító repülőgépet Minszkben kényszerítettek leszállásra a fedélzetén utazó ellenzéki aktivista, Roman Protaszevics letartóztatása céljából. **Támogatják** szankciók bevezetését a rezsim ellen, de nem az emberek ellen.
7. Szabad és tisztességes fehéroroszországi elnökválasztás megtartására, valamennyi politikai fogoly – beleértve az újságírókat és a nemzeti kisebbségek képviselőit – szabadon bocsátására, a civil társadalom elleni elnyomó lépésektől való tartózkodásra, valamint az emberi jogok megsértéséért felelős személyek jogi felelősségre vonására **szólítanak fel.**
8. **Kinyilvánítják** a Visegrádi Csoport országai parlamentjeinek aktív részvételét az Európa jövőjéről szóló konferencián, amelyen – a minden V4-es ország által támogatott kezdeményezések esetén – összehangolják erőfeszítéseiket.
9. **Megerősítik** határozott elkötelezettségüket a NATO kollektív biztonsága, a transzatlanti kötelék, az értékeink és érdekeink védelmében való egység, valamint egy változó biztonsági környezetben Szövetségünk jövőre való felkészüléséhez szükséges alkalmazkodás teljes támogatása mellett.